**טקס – ״ברוכים הבאים לירושלים״**

(מתאים גם למי שמגיע לכותל ביום חמישי)

**מטרה**

קבלת פנים בירושלים וחיבור אל העיר כמי שמסמלת את מרכז החיים שלנו הן במובן הפיזי כעיר בירה והן במובן הרעיוני כמושא לזיקה בת אלפי שנים.

**רציונאל**

הכניסה לירושלים נמצאת בחיבור שבין העיסוק בבירור זיקתנו לארץ ישראל )אני והעם בארץ) לבין הבירור של משמעותה של המדינה והאחריות שיש לי כלפיה )אני והמדינה).

ירושלים משמשת כבר אלפי שנים כסמל המבטא את זיקת עם ישראל לארץ ישראל. בבתים רבים בחו״ל ישנו קיר ועליו תפילה שמכוונת לירושלים או תמונה של ירושלים, ירושלים הייתה מושא הכמיהה יותר מאשר א״י.

יחד עם זה ירושלים גם משמשת כעיר בירה, כעיר שחיינו המדיניים והפוליטיים מתרחשים בקרבה.

במהלך ימי שישי ושבת לא תהיה הזדמנות מספקת להתייחס אל ירושלים(אלא לאתרים בתוכה – הכותל, הר הרצל ועוד). הכוונה היא להתייחס אל הכניסה וההגעה לעיר כאל דבר משמעותי ומרגש ולא כעוד נסיעה אחת מני רבות במהלך המסע.

**מהלך**

**הדרך לירושלים**

במהלך הנסיעה כדאי ליצור אווירת התרגשות והכנה לקראת הכניסה לעיר.

ניתן להשמיע שירים (מ״שבחי ירושלים״ עד ״ירושלים אני בא״ דרך ״השקט שוב צונח כאן בשמי הערב״, ״באב אל וואד״ ועוד רבים וטובים) ולספר על המערכה בדרך לירושלים (קרב לטרון בו נלחמו עולים שירדו יומיים לפני כן מהאונייה – הקרב התנהל בשבע שפות שונות, קרב הקסטל בו נאמר על ידי שמעון אלפסי המשפט המפורסם – ״טוראים לסגת, מפקדים להישאר ולחפות״, דרך בורמה, בית הקברות בקריית ענבים ועוד ועוד).

ניתן גם להחשיך את האוטובוס (להוריד וילונות) ולעשות שקט ובדמיון מודרך – לדמות את הנסיעה שלנו לנסיעת המשוריינים בשיירות. כדאי להשתמש בקטעים מתוך הספר ״מיומנו של נהג תש״ח״, להזכיר את המאבק על ירושלים עוד מימי בר כוכבא – מאבק שצויין על המטבעות בדמות כתובת ״לגאולת ירושלים״ ולציין את החשיבות שהקנה בן גוריון לירושלים ולסיבה בגינה הטיל כל כך הרבה כוחות – גם במצבים שנראו בלתי אפשריים – למערכה על ירושלים. את אלו ניסח בן גוריון במשפט: ״יכולה להיות ירושלים בלי מדינה אך לא תיתכן מדינה בלי ירושלים״ (אגב – בן גוריון עיברת את שם משפחתו מ״גרין״ ל״בן גוריון״ על שם יוסף בן גוריון, מראשי היישוב היהודי בירושלים בימי המרד הגדול ברומאים).

**הטקס בירושלים**

מייד בהגעה לירושלים ניסע לטיילת ארמון הנציב ולתצפית על הר הבית. כדאי לערוך תצפית ולהסביר מה רואים ולאחר מכן לערוך את הטקס.

**א. פתיחה**

ברוכים הבאים לירושלים. לעמוד כאן, בירושלים – עיר הבירה של מדינת ישראל, צופים אל פני הר הבית ומקום המקדש – זו זכות שאינה מובנת מאליה. אלפי דורות של יהודים חלמו על העיר הזו והשתוקקו אליה. יהודים רבים הלכו אל מותם כשעל שפתותיהם המילים ״לשנה הבאה בירושלים הבנויה״ וכל זוג שנישא, אומר מתחת החופה – ״אם אשכחך ירושלים תשכח ימיני..״.

**ב. ״ירושלים של זהב״**

רקע – פסטיבל הזמר במוצאי יום העצמאות 1967, טדי קולק מבקש מעורכי הפסטיבל להשמיע שיר חדש לירושלים. הפסטיבל פונה לנעמי שמר שבזמן קצר כותבת ומלחינה ובוחרת בשולי נתן (חיילת אלמונית) לשיר.

השיר מושמע ומעורר התרגשות עצומה בקהל – מחיאות כפיים סוערות וארוכות.

(השיר נבחר כ״שיר היובל״ ו-״שיר ה-60״).

**חלוקת מילות השיר והשמעתו בלי הבית האחרון. כולם שרים ביחד.**

השיר המקורי (בלי הבית האחרון – ״חזרנו אל בורות..״), שיר עצוב בסה״כ:

״בלבה חומה״ = ״הקו העירוני״ שמחלק את העיר ומונע גישה לעיר העתיקה ולכותל.

״העיר אשר בדד יושבת״, ״איכה יבשו בורות המים״ – בהשראת מגילת איכה המתארת את ירושלים ״**אֵיכָה** יָשְׁבָה **בָדָד** הָעִיר רַבָּתִי עָם, הָיְתָה כְּאַלְמָנָה..״.

״ירושלים של זהב״ = הגמרא מספרת על רבי עקיבא שהיה עם הארץ ועני ונשא את ביתו של כלבא שבוע – אחד מעשירי ירושלים. כלבא שבוע זועם על כך שביתו בחרה בחתן כזה ובוחר לגרשה מביתו ולהדירה מנכסיו. רבי עקיבא (שעדיין נקרא ״עקיבא״) ורחל אשתו גרים במתבן ובכל בוקר היה שולה את התבן משערה. אז, בזמן עניותם הבטיח לה שלכשיתעשר – יקנה לה תכשיט מזהב בצורת ירושלים – ״ירושלים של זהב״. 24 שנים אחר כך – לאחר שכבר נהיה תלמיד חכם גדול והעשיר – הוא זוכר את ההבטחה וקונה לה ״ירושלים של זהב״. (תלמוד בבלי, מסכת נדרים, נ׳).

**החיבור של רבי עקיבא לירושלים ולבניינה לא מסתיים כאן וממשיך בסיפור הבא**

״ר׳׳ג ורבי אלעזר בן עזריה ורבי יהושע ורבי עקיבא... היו עולין לירושלים. כיון שהגיעו להר הצופים קרעו בגדיהם. כיון שהגיעו להר הבית ראו שועל שיצא מבית קדשי הקדשים. התחילו הן בוכין ור׳׳ע מצחק. אמרו לו מפני מה אתה מצחק?! אמר להם מפני מה אתם בוכים? אמרו לו מקום שכתוב בו ״וְהַזָּר הַקָּרֵב יוּמָת״(במדבר א׳ נ״א) ועכשיו שועלים הלכו בו ולא נבכה?! אמר להן לכך אני מצחק – דכתיב ״וְאָעִידָה לִּי עֵדִים נֶאֱמָנִים – אֵת אוּרִיָּה הַכֹּהֵן וְאֶת זְכַרְיָהוּ בֶּן יְבֶרֶכְיָהוּ״ (ישעיה ח׳ ב׳) וכי מה עניין אוריה אצל זכריה? אוריה במקדש ראשון וזכריה במקדש שני! אלא תלה הכתוב נבואתו של זכריה בנבואתו של אוריה: באוריה כתיב (אוריה התנבא בספר מיכה): ״לָכֵן בִּגְלַלְכֶם צִיּוֹן שָׂדֶה תֵחָרֵשׁ״(מיכה ג׳ י״ב) בזכריה כתיב: **״כֹּה אָמַר ה׳ צְבָאוֹת – עֹד יֵשְׁבוּ זְקֵנִים וּזְקֵנוֹת בִּרְחֹבוֹת יְרוּשָׁלִָם; וְאִישׁ מִשְׁעַנְתּוֹ בְּיָדוֹ מֵרֹב יָמִים. וּרְחֹבוֹת הָעִיר יִמָּלְאוּ יְלָדִים וִילָדוֹת מְשַׂחֲקִים בִּרְחֹבֹתֶיהָ״** (זכריה ח׳ ד׳). עד שלא נתקיימה נבואתו של אוריה הייתי מתיירא שלא תתקיים נבואתו של זכריה, עכשיו שנתקיימה נבואתו של אוריה – בידוע שנבואתו של זכריה מתקיימת! בלשון הזה אמרו לו עקיבא ניחמתנו עקיבא ניחמתנו.״ (תלמוד בבלי, מסכת מכות דף כ״ד)

**שלושה שבועות אחרי שהושמע השיר לראשונה, פורצת מלחמת ששת הימים.**

הצנחנים מתקדמים לעיר העתיקה כשהחפ״ק מתמקם על הר הצופים, שער האריות...

השמעת ״שחרור ירושלים״. (בסוף ההקלטה הצנחנים שרים את ירושלים של זהב).

לאחר ששמעה ברדיו את הצנחנים השרים את שירה ליד הכותל, הוסיפה שמר – שהייתה באותו הזמן בסיני עם להקה צבאית – בית חדש לשיר ובו גאולת העיר. לעומת ״איכה יבשו בורות המים״ ו״ואין פוקד את הר הבית״ הכריז הבית החדש ״חזרנו אל בורות המים״ ו״שופר קורא בהר הבית״.

שירה משותפת מחדש של הבית האחרון.

**יחידת ירושלים**

במידה ויש זמן, ניתן לפני או אחרי הטקס לעשות יחידה קצרה בנושא ירושלים**.** ניתן לערוך סבב בו כי אחד יגיד מהי ירושלים או מה היא מסמלת בשבילו. ניתן לשאול גם – מדוע נבחרה ירושלים כעיר בירה? האם אפשרית מדינה בלי ירושלים?

ירושלים שבלב – בירור משמעות ירושלים שבלב, האם יש דבר כזה?